VIDEO: Sneak Peek - HBO's FOO FIGHTERS: SONIC HIGHWAYS Visits New Orleans (Nov 19, 2014)
FOO FIGHTERS Confirm North American Tour 2015 Dates (Nov 19, 2014) MTC in kryt oor geweld - Misdaad - Republikein
Monday, November 18th, 08:23:34
MTC in kryt oor geweld
Mobiele reus verdedig boks
15 October 2019 | Misdaad
Die mobiele telekommunikasiereus MTC is in die spervuur omdat hy boks gebruik het om geslagsgeweld te probeer beveg.
Bekende Namibiese mans, soos die motiveringspreker mnr. Sam Shivute en die grondaktivis mnr. Job Amupanda het mekaar Saterdag in Windhoek in die kryt gepak as deel van die MTC Knockout Project.
'n Onbekende vrou het die naweek in die sosiale media beweer haar minnaar en die pa van haar kinders het die boksgeleentheid saam met vriende by 'n kroeg op TV gaan kyk waarná hy haar tuis aangerand het.
Sy was deel van talle kritici wat gesê het MTC bevorder geweld met hul veldtog.
MTC het gister by monde van 'n woordvoerder, mnr. Fikameni Mathias, teen die kritiek walgegooi.
“MTC was nog nooit bang om die norme van die samelewing uit te daag nie en dié projek bewys dit. Ons sal vir lank debatteer oor of boks die regte manier is om die vlaag van geslagsgeweld te bestry,” sê hy.
Maar, sê Mathias, almal stem saam geslagsgeweld is 'n maatskaplike kwessie wat gepak moet word “en die begin van dié gesprek is net die begin van ons bydrae as 'n geheel”.
Die woordvoerder sê om 'n verandering teweeg te bring, moet iets gedoen word wat nog nooit vantevore probeer is nie.
“Moet nooit bang wees om die vreemde een te wees en dapper genoeg om onbekende gebiede te deurtrap om verandering aan te help nie.
“Die MTC Knockout Project is presies dit.”
Volgens hom was hul idee uit die staanspoor om bewusmaking te skep en 'n nasionale debat van stapel te stuur.
Hy sê voorts: “Boks is meer as net die somtotaal van sy kleurvolle metafore. Boks bou veerkragtigheid. Boks leer ons introspeksie, bou selfvertroue en vereis tog menslikheid. Dit neem geweldige moed (en vertroue) om te veg of om 'n opponent in die kryt in die oë te kyk.
“Ons kan nie dieselfde sê oor slagoffers van geslagsgeweld nie.”
Fikameni sê om iemand te lyf te gaan, is nie aanvaarbaar in 'n be­skaafde samelewing nie.
“Die enigste aanvaarbare plek is die kryt as jy die moed het om dit te doen.”
Hy sê dit is nie reg om te veronderstel sport, byvoorbeeld boks, kan nooit 'n verskil maak om geslagsgeweld hok te slaan nie.
“Die feit dat ons boks gebruik het, is weens sy gewildheid en die bywoning bewys dit.
“Die bedoeling was altyd om 'n gesprek aan die gang te sit.”
Hy sê hulle sal binne die volgende paar weke 'n aankondiging maak oor hoeveel geld dié geleentheid vir die saak geïn het.